Melodi Grand Prix 1987

Melodi Grand Prix 1987 var den 27. utgaven av Melodi Grand Prix, Norges nasjonale uttak til Eurovision Song Contest. Ti finalister kjempet i finalen 28. februar 1987 som ble arrangert i Chateau Neuf i Oslo. Vinnerlåten ble «Mitt liv», fremført av Kate Gulbrandsen. Sangen er komponert av Rolf Løvland med tekst av Løvland og Hanne Krogh. Kate Gulbrandsen representerte Norge i den internasjonale finalen i Brussel, der «Mitt liv» kom på niendeplass med 65 poeng.

 Sendingen 
Finalen var tilbake i Oslo, og storsalen i Chateau Neuf lørdag 28. februar. Programleder var Eldbjørg Vaage, og i koret sto Frank Ådahl, Kari Gjærum, Amund Enger, Kari Iveland og Ståle Rasmussen. Et storband på 13 musikere akkompagnerte melodiene, og Terje Fjærn var kapellmester.   

Seks av finalemelodiene ble plukket ut blant 305 innsendte sanger, et langt lavere tall enn årene i forveien. De fire siste deltakerne ble invitert av NRK. Juryen som valgte ut låtene, besto av Sidsel Endresen, Svein Gundersen og Arild Stav.  

Blant artistene var både nye og gamle ansikter. Tor Endresen debuterte i Melodi Grand Prix, og han skulle komme til å sette et sterkt preg på konkurransen i årene fremover. Sigvart Dagsland og Håkon Iversen hadde vært i koret i tidligere finaler, men dette året deltok de selv som solister. Kjersti Bergesen deltok med «Go-Go», og hun gjorde senere karriere som programleder på TV2. I tillegg var Olav Stedje, Frank Aleksandersen og Finn Kvalvik tilbake i konkurransen, mens Egil Eldøen deltok senere i Dansk Melodi Grand Prix. Til slutt var det imidlertid 21 år gamle Kate Gulbrandsen som vant den spennende avstemningen med «Mitt liv», skrevet av Rolf Løvland og Hanne Krogh.  

Pausenummeret var et utdrag fra musikalen Guys and Dolls.

 Resultat 
Nr. Tittel ArtistKomponistTekstforfatter Poeng Plass A   «Hemmelig drøm»  Tor Endresen og Thowsen Band Knut Koppang  27 9 B   «Til kvarandre»    Egil Eldøen Per Røise  13   10 C  «Go-Go»   Kjersti Bergesen  Harald Græsdahl og Tore HolmKjersti Bergesen og Tore Holm  54 3 D  «I samme båt»   Sigvart Dagsland Amund EngerErik Hillestad  38   7 E   «Mange millioner»   Håkon Iversen Håkon IversenHåkon Iversen og Kaj Jordahl 56   2 F   «Mitt liv»   Kate Gulbrandsen  Rolf LøvlandRolf Løvland og Hanne Krogh  60 1 G   «Snurra på barten»   Olav Stedje Jonas FjeldIngvar Moe  40  5  H  «Dialog»   Catwalk  Tore AasEyvind Skeie  40 5 I    «Malene»  Finn Kalvik Finn Kalvik 42  4 J  «Tru mæ»     Frank Aleksandersen Frank AleksandersenFrank Aleksandersen og Tore Hansen 36 8

 Avstemning 
Syv juryer fra ulike distriktskontorer avgjorde resultatet. Hver jury hadde elleve medlemmer i alderen 16 til 60 år, og hver jury ga 1–8, 10 og 12 poeng til finalelåtene.
Nr. Tittel 1. 2. 3. 4. 5. 6. 7. Totalt A«Hemmelig drøm»562227327B«Til kvarandre»211161113C«Go-Go»371212108254D«I samme båt»743782738E«Mange millioner»128710112656F«Mitt liv»1012853101260G«Snurra på barten»4105475540H«Dialog»13106124440I«Malene»654856842J«Tru mæ»8263431036
Dette var juryene: 1. Trondheim, 2. Bergen, 3. Elverum, 4. Stavanger, 5. Tromsø, 6. Oslo og 7. Kristiansand.

 Hendelser 
Etter det rekordstore showet året før gikk NRK tilbake til «gammel oppskrift», og arrangerte finalen i Chateau Neuf i Oslo. Arrangøren ønsket likevel å skape et «internasjonalt show» med lyseffekter, røyk og nye kulisser. «Vi bruker masse hvitt stoff som vi draperer og farver med lyset: Rosa, hvitt og blått.» sa scenograf Dag Frogner til Aftenposten før finalen.

Anita Hegerland skulle egentlig ha fremført melodi H, «Dialog», men valgte å trekke seg noen uker før finalen på grunn av et annet oppdrag. Erstatteren ble gruppen Catwalk, som besto av fem dansere og sangere fra musikalen Cats. Ett av medlemmene var Øystein Wiik. Komponisten av låten, Tore Aas, fikk senere stor suksess da han startet Oslo Gospel Choir.

Vinnermelodien «Mitt liv» var opprinnelig skrevet med engelsk tekst av Helen Hampton. Den engelske tittelen var «The Woman and the Girl in Me». Denne var med på debutplaten til Gulbrandsen, The Beauty and the Beat.

 Referanser 

 Eksterne lenker 

 Norsk rikskringkasting: Melodi Grand Prix 1987 – finale (sendt 28. februar 1987), NRK TV

Kategori:Melodi Grand Prix
Kategori:Hendelser i 1987
Kategori:Musikk i 1987